Twee dood in Wes-Kaap-botsingTwee dood in Wes-Kaap-botsing (Foto: ER24) Twee mans is Dinsdagoggend vroeg oorlede toe ŉ vragmotor met hul motor gebots het by Sax Circle in Bellville in die Wes-Kaap. Een van die mans is met die impak van die botsing uit die motor geslinger, terwyl die ander man in die motorwrak vasgevang was. Werner Vermaak, ER24-woordvoerder, sê die man wat uit die motor geslinger is, is op die toneel dood verklaar, terwyl die ander man op pad hospitaal toe aan sy beserings beswyk het. Die bestuurder van die vragmotor is ongedeerd. Vermaak sê ŉ groot hoeveelheid diesel het in dié omgewing oor die pad verspil en plaaslike owerhede is steeds besig om die pad skoon te maak. Die kruising naby Sax Circle sal ŉ geruime tyd gesluit wees weens opruimingsaktiwiteite. Lees die opvolgberig hier.